(1) Antud otsus on juba aastakümnete pikkuse ajalooga antikristliku ühiskondliku subversiooni strateegia elluviimise loogiline jätk. See väike, kuid võimukas klikk, mis on huvitatud Euroopa lahtiraiumisest tema  kristlikest juurtest, teab väga hästi, et demokraatlikul viisil ei ole seda võimalik saavutada - põhjus on väga lihtne: inimestele on nende religioosne ja kultuuriline identiteet, just nagu ka esiisade higist ja verest läbiimbunud ohverduste hinnaga loodud ja põlvest-põlve edasi antud imeline kultuuripärand liialt omane ja kallis. Seepärast on kõik suuremad lahtiütlemised ühiskonnakorralduses kristlikust traditsioonist ja õpetusest toimunud mitte parlamentaarse arutelu või rahvahääletuste tulemusel, vaid läbi  ebademokraatlikult sisse seatud kohtute, kus mõned "spetsialistid" langetavad igasuguse sisulise vastutuseta otsuseid kogu ühiskonna saatust määravates küsimustes - küsimustes, mille osas otsuste langetamiseks puudub neil igasugune kompetents ja autoriteet. Tõepoolest, miks õigustab kohtulikku isetegevust, mille kaudu seitse vanemapoolset (liberalistlik-materialistliku, tõenäoliselt enamjaolt neomarksistliku maailmavaatega) juristi kusagil Strasbourgis otsustavad selle üle, milline on Euroopa ja üksikute  Euroopa riikide identiteet ja milline on selles identiteedis religiooni roll? See on ju absurd!? Kes on andnud neile õiguse selliseid otsuseid langetada? Miks peaks üleüldse mõned bürokraadid otsustama selle üle, mis ripub Itaalia külakooli seinal? Kas need on küsimused, mille arutamiseks on Kohus ellu kutsutud? Olgu kuidas on, just kohtud (ja tegelikult siis üksikud juristid) on selleks kanaliks, mille kaudu on paljudes lääneriikides seadustatud abielulahutus, kaotatud sündimata inimeste tapmise keeld (nt  1973. aasta kurikuulus Roe vs Wade'i kohtuasi USA-s), lammutatud traditsiooniline arusaam abielust ja perekonnast jne. Koolide muutmine ühetähenduslikult liberalismi ideoloogia indoktrineerimise vahenditeks on selles jadas igati loomulik samm.